**Podul**

*Florin Pindaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Podul

Mă simt pod peste un râu

Care curge spre izvor,

Pod de lemn și de nădejde,

De tristețe și de dor.

În pilonii grei, m-apasă

Pașii celui care trece

Numai pasul tău subțire

Astăzi nu mă mai petrece.

S-a uscat sub mine prundul

Și cu salcia, bătrâna,

Ai plecat și după tine

N-a rămas decât furtuna.

Mal de mal, pe zi ce trece,

Se desparte ne-ncetat

Am ajuns un pod ce leagă

Două margini de păcat.

Am fost pod peste oceane,

Am fost pod peste ruine

Poduri multe, peste toate,

Niciun pod până la tine.